SL Uradni list Evropske unije C 334/17

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 334/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„OSSAU-IRATY“

EU št.: FR-PDO-0517-01391 – 21.10.2015

ZOP ( X ) ZGO ( )

1. Skupina vložnikov in pravni interes

Syndicat de défense du fromage d’appellation d’origine contrôlée OSSAU - IRATY (sindikat za zaščito sira s kontrolirano označbo porekla OSSAU-IRATY) Maison Apezetxea 64120 Ostabat-Asme FRANCIJA Tel. +33 559378661 Faks +33 559378104 E-naslov: mailto: contact@ossau-iraty.fr

Sestava: Skupino sestavljajo proizvajalci mleka, predelovalci in zorilnice. Tako ima pravni interes za vložitev zahtevka za spremembo.

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☒ Geografsko območje — ☒ Dokazilo o poreklu — ☒ Metoda proizvodnje — ☐ Povezava — ☒ Označevanje — ☒ Drugo: kontaktni podatki skupine, nadzor

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

1. „ Opis proizvoda “

— Dimenzije modelov so črtane in nadomeščene z dimenzijami sirov, pri čemer se je ustrezni odstavek spremenil v: „Dimenzije in teža sirov: — premer od 22,5 do 27 cm in višina od 8 do 14 cm za zorjene sire s težo od 3,8 do 6 kg, — premer od 17 do 21 cm in višina od 7 do 13 cm za zorjene sire s težo od 1,8 do 3,3 kg;“ Sprememba je povezana z uporabo določb, odobrenih z Izvedbeno uredbo Komisije (EU) 2015/194 z dne 5. februarja 2015, s katerimi so bile pojasnjene različne velikosti, vendar so se v zvezi z njimi pojavile nekatere težave. Zlasti pri zdaj opredeljenih dimenzijah modelov (tj. modeli premera od 25,5 do 26 cm in višine od 9 do 12 cm za zorjene sire s težo od 4 do 5 kg ali modeli premera od 18 do 20 cm in višine od 7 do 10 cm za zorjene sire s težo od 2 do 3 kg) se pojavljajo težave pri proizvodnji zorjenih sirov s težo najmanj 2 kg, pri katerih je treba modele v celoti napolniti, kar pozneje povzroča težave pri stiskanju. Zato se je izkazalo, da je za izognitev tem težavam bolje opredeliti dimenzije in težo sirov. Poleg tega je bilo mogoče iz popisa praks ugotoviti odstopanja pri razmikih v teži, ki so opredeljeni za sire na koncu zorenja. Ti razmiki so se torej rahlo povečali, vendar so ostali v obstoječih velikostnih okvirih. Ker se posebno velik model za izdelavo sira s težo do 7 kg, ki poteka na kmetiji, ne uporablja več, je ta velikost črtana.

— Za boljši opis značilnosti navedenega proizvoda je dopolnjena opredelitev skorje: „Skorja je naravna in sestavljena iz žive mikrobne flore. Je tesno spojena s testom, mikrobna flora je ni prebavila, se ne plasti in ne lušči. Na otip je suha in rahlo vlažna, vendar ni lepljiva. Skorja je od oranžnorumene do sive barve.“

— Določba o trženju v kosih je dopolnjena: „Dovoljeno je rezanje na kose ali na kocke, palčke, trakove, odrezke, rezine, sir pa se lahko tudi nariba. Obvezno je ohraniti del s skorjo, ki je značilna za označbo, razen pri navedenih načinih predstavitve in pri manj kot 50-gramskih kosih.“ Dodani novi načini predstavitve (kocke, palčke, trakovi, odrezki, rezine ali nariban sir) bodo gospodarskim subjektom omogočali, da povečajo pestrost tržnih poti in se tako prilagodijo potrebam potrošnikov. Poleg tega je zaradi uvedbe trženja v kosih ob prejšnji spremembi specifikacije potrebno razlikovanje glede na težo kosov (nad ali pod 50 g). Izkazalo se je tudi, da ni treba ohraniti pojma predpakiranja, saj ta ni natančno opredeljen.

2. „ Opredelitev geografskega območja “

Opredeljeno območje je razširjeno na nekaj občin, ki na severozahodu mejijo na mesto Pau:

— na seznam občin, ki so v celoti vključene v geografsko območje, sta dodani občini Billère in Lons,

— na seznam občin, ki so delno vključene v opredeljeno območje, so dodane občine Poey-de-Lescar, Sauvagnon, Serres-Castet in Uzein.

Te občine, ki so bile del prvotnega geografskega območja označbe, so bile po spremembi specifikacije v skladu z Uredbo Komisije (ES) št. 828/2003 z dne 14. maja 2003 izključene z geografskega območja.

Toda ko so gospodarski subjekti po odobritvi spremembe specifikacije v skladu z Izvedbeno uredbo Komisije (EU) 2015/194 z dne 5. februarja 2015 postopoma izvajali določbo o prepovedi fermentirane krme v molznem obdobju, se je izkazalo, da je treba ta posebni predel ponovno vključiti v geografsko območje, zlasti da bi se čredi zagotovila razpoložljivost krme z geografskega območja.

Ta predel ustreza geomorfološki enoti, ki je nastala iz naplavin reke Gave de Pau in je primerljiva z drugimi dolinskimi predeli, ki so zdaj vključeni v geografsko območje ZOP „Ossau-Iraty“. Podnebje je – podobno kot na severnem delu sedanjega območja – blago in vlažno ter pod vplivom istih vetrov, poleg tega pa zagotavlja pogoje za obilno in skoraj neprekinjeno rast trave skozi vse leto. Ta predel je že od nekdaj tesno povezan z dolino Ossau, na njem pa se pridelujeta krma in žito za rejce v tej dolini. Z geografskim območjem je povezan prek občin Billère, Lons in Pau, nanizanih vzdolž ceste, ki se je v preteklosti uporabljala za zimske selitve čred.

Ta sprememba geografskega območja ne vpliva na povezavo med geografskim območjem in proizvodom.

3. „ Dokazila o izvoru proizvoda z geografskega območja “

— Za boljšo identifikacijo proizvoda, tako da se gospodarskim subjektom omogoči, da način identifikacije sirov prilagodijo glede na videz skorje in prakse zorenja, hkrati pa ohranijo vizualno enotnost, je točka 4.3 „Identifikacija proizvoda“ spremenjena: Odstavek: „Identifikacija vsakega sira je obvezna. Zagotovi se z vtisnjenjem oznake v sir v fazi vlivanja v model. Pri sirih, ki ne izpolnjujejo zahtev, se ta oznaka odstrani, tako da se spraska s sira.“ je nadomeščen z navedbo: „Identifikacija vsakega sira je obvezna. Zagotovi se z označevanjem med fazama vlivanja v model in odstranitve iz modela, in sicer z vtisnjenjem oznake v sir ali tako, da se sir opremi s kazeinsko nalepko, pri čemer skupina potrdi slikovne oznake, na katerih je ovčja glava in ki se razlikujejo za tovarniško izdelane sire in domače sire. Pri sirih, ki ne izpolnjujejo zahtev, se ta oznaka odstrani. Planšarski siri se označujejo na poseben način, ki ga odobri skupina.“ Dovoljena je torej druga vrsta označevanja s kazeinsko nalepko. Poleg tega je pojasnjeno, da označevanje poteka med fazama vlivanja v model in odstranitve iz modela. Dodana je tudi posebna razlikovalna oznaka za planšarske sire. Uporabljajo se vizualne oznake, na katerih je ovčja glava (razlikujejo se za tovarniško izdelane sire in domače sire), pri čemer je navedeno, da te oznake potrdi skupina.

— Točka „Deklarativne obveznosti“ je dopolnjena zaradi uskladitve s postavko „Metoda pridobivanja“. Dodana je „izjava o sezonski paši“ v zvezi s proizvajalci, ki želijo molsti in izdelovati sir v planinah.

4. „ Metoda pridobivanja “

Določbe o prehrani živali so dopolnjene in vstavljene v odstavek „Prehrana živali“:

— Novi odstavek „Osnovni obrok“ je bil oblikovno spremenjen in dopolnjen v zvezi s krmno mešanico, ki jo pripravi proizvajalec na kmetijskem gospodarstvu. Pojasnjeno je, da „– se mešanice iz ene same surovine za krmo v več oblikah (na primer bale in peleti) ne štejejo za mešanice sestavin osnovnega obroka in sestavin s seznama iz točke 5.3.2.“ To dodatno pojasnilo je potrebno zaradi izvajanja določbe o krmni mešanici, uvedene s prejšnjo spremembo specifikacije. Z njim se pojasni, kaj je prepovedano in kaj je dovoljeno pri krmnih mešanicah.

— Zaradi lažjega nadzora je pozitivni seznam dovoljenih surovin za dopolnilno prehrano živali poenostavljen in temelji na razvrstitvi krme, določeni z Uredbo Komisije (EU) št. 68/2013 z dne 16. januarja 2013 o katalogu posamičnih krmil: — Poleg žitnih zrn so dovoljeni iz njih „pridobljeni proizvodi“. Pojasnjeno je tudi, da se lahko koruzni storži uporabljajo celi, brez ličja. — Navedeno je, da semena volčjega boba, boba in grašice spadajo med stročnice. — Navedba „neobdelano s formalinom“ pri pogačah iz oljne ogrščice, lanu, soje in sončnice je nadomeščena z navedbo „ki se lahko pred razgradnjo v vampu zaščitijo s postopkom, pri katerem se ne uporabljajo aldehidi“. — Na seznam krme je dodan glicerin, ki se pridobiva iz esterificiranega rastlinskega olja. Glicerin ali glicerol se uporablja zaradi sladkega okusa, za zadrževanje vlage in kot topilo oziroma emulgator; ima podobne značilnosti kot melasa, ki je že dovoljena. Poleg tega so podrobno navedene kategorije dovoljenih dodatkov na podlagi Uredbe (ES) št. 1831/2003 Evropskega parlamenta in Sveta z dne 22. septembra 2003 o dodatkih za uporabo v prehrani živali. Dodani so kategorija „tehnološki dodatki“, aminokisline ter pospeševalci prebavljivosti in stabilizatorji črevesne flore iz kategorije zootehničnih dodatkov. Ti dodatki se pogosto uporabljajo v krmnih mešanicah.

— Za potrditev tradicionalnosti proizvodnega sistema, v katerem je dopolnilna prehrana temeljila na žitaricah, in zaradi upoštevanja prepovedi fermentirane krme v molznem obdobju po odobritvi spremembe specifikacije v skladu z Izvedbeno uredbo Komisije (EU) 2015/194 z dne 5. februarja 2015 je dopolnilna krma sestavljena predvsem iz suhih proizvodov. Za večino surovin in dodatkov je tako določena najmanj 84-odstotna vsebnost suhe snovi. Pri tej vsebnosti suhe snovi so izključene nekatere fermentirane surovine (na primer: tekoči ječmenov/pšenični škrob, mokre žitne droži, topni ostanki, koruzni gluten, krmni gluten, koruzni kalčki, sirup žitne destilacijske frakcije itn.).

— Seznam dovoljenih dodatkov za jagnjeta pred odstavitvijo je dopolnjen z zootehničnim dodatkom (amonijev klorid), ki se uporablja za preprečevanje tveganja za nastanek uratnih kamnov. V odstavku „Izdelava in zorenje sira“: — V skladu s spremembo postavke „Opis proizvoda“ je navedba „katerega dimenzije so opredeljene v poglavju 2“ nadomeščena z navedbo „cilindrične oblike, z ravnim dnom in z zaobljenim robom ali brez njega“. — V zvezi z najkrajšim trajanjem zorenja sta v skladu s spremembo teže sirov v postavki „Opis proizvoda“ spremenjeni največja in najmanjša teža, za katero veljata ti trajanji: najkrajše trajanje zorenja je 120 dni za sire s težo od 3,8 do 6 kg in 80 dni za sire s težo od 1,8 do 3,3 kg. — V točki o zorilnih praksah je dodano: „Za nego skorje se lahko uporabljata rastlinsko olje (oljne repice, oljčno ali sončnično) ali beli kis.“ Iz popisa praks je bilo mogoče ugotoviti, da se te prakse, ki so veljale za zastarele, še vedno uporabljajo, in skupina jih je želela izrecno odobriti. Olje in kis se uporabljata za preprečevanje razvoja nekaterih vrst pršic, ki uničujejo skorjo sirov, zlasti pri dolgem (tri- do štirimesečnem) zorenju. Olje, s katerim je premazana skorja sira, namreč preprečuje stik s kisikom, kis pa zavira razvoj pršic in nekaterih bakterij, kvasovk ali plesni, ki so občutljive na kisline. Ker je skupina ugotovila, da se je ponovno obudila planinska paša, meni, da je treba pri sirih, izdelanih v teh posebnih razmerah, dodati razlikovalno navedbo „planšarski“ (estive). Podrobno so navedene prakse, ki jih morajo pastirji upoštevati v zvezi s prehrano živali in izdelavo sirov: „Planinski pašniki ustrezajo površinam: — gorskih pašnikov za poletno pašo čred, ki imajo zasebni ali kolektivni status in se uporabljajo za zasebne ali kolektivne namene ter so razdeljeni na naravno razmejena področja, — ki se vzdržujejo s pašo črede, čiščenjem in/ali puljenjem, — katerih trajanje uporabe v poletni sezoni opredelijo upravljavci planinskih pašnikov. V planinah prehrana ovc temelji na paši. Dodajo se lahko le žitna zrna, dovoljena v točki 5.3.2, in minerali. Prireja mleka, molža in izdelava sira potekajo na istem mestu, v planšarski koči (cayolar, etxola ali cuyala), pri čemer to mesto ne sme biti isto kot mesto prezimovanja, in šele od datuma, navedenega na izjavi o sezonski paši iz točke 4.4. Sir se izdeluje vsakodnevno iz surovega mleka, stiskanje pa se izvede v 24 urah od prve molže.“

5. „ Podrobnosti glede označevanja “

Dodan je odstavek o možnosti, da se doda navedba „planšarski“: „Navedba ‚planšarski‘, ki se ji lahko doda ime planinskega pašnika, se lahko uporablja samo za sire, pri katerih prireja mleka, molža, izdelava in identifikacija potekajo v planinah pod pogoji, opisanimi v točkah 4.3 in 5.4 te specifikacije.“

Uporaba navedbe „planšarski“ mora omogočati ovrednotenje proizvodnje teh posebnih sirov, tako da se za njeno uporabo določijo posebni pogoji, opredeljeni v specifikaciji.

6. Drugo (kontaktni podatki skupine, nadzor)

Kontaktni podatki skupine so posodobljeni.

Posodobljeni so tudi kontaktni podatki nadzornih organov.

Preglednica z glavnimi točkami, ki jih je treba nadzirati, je posodobljena v skladu s spremembami v postavkah o:

— opisu proizvoda in metodi pridobivanja: črtanje dimenzij modelov, navedba teže in dimenzij sirov,

— postavki o dokazilih, da proizvod izvira z geografskega območja: identifikacija z označevanjem.

ENOTNI DOKUMENT

„OSSAU-IRATY“

EU št.: FR-PDO-0517-01391 – 21.10.2015

ZOP ( X ) ZGO ( )

1. Ime

„Ossau-Iraty“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

„Ossau-Iraty“ je sir, ki se izdeluje izključno iz nestandardiziranega surovega ovčjega mleka, ki se mu doda sirilo. Je soljen in zorjen, cilindrične oblike, ima rahlo stiskano nekuhano testo, raven ali nekoliko izbočen obod, vsebuje najmanj 50 % maščobe v skupnem suhem ekstraktu, vsebnost suhe snovi pa ne sme biti manjša od 58 gramov na 100 gramov sira.

Domači sir „Ossau-Iraty“ se izdeluje izključno iz surovega mleka.

Dimenzije in teža sirov:

— premer od 22,5 do 27 cm in višina od 8 do 14 cm za zorjene sire s težo od 3,8 do 6 kg,

— premer od 17 do 21 cm in višina od 7 do 13 cm za zorjene sire s težo od 1,8 do 3,3 kg.

Testo je od slonokoščene do jantarjevo kremne barve, ki je odvisna od zorenja. Je gladko, njegova tekstura sega od čvrste do kremaste. V njem so lahko drobne luknjice.

Skorja je naravna in sestavljena iz žive mikrobne flore. Je tesno spojena s testom, mikrobna flora je ni prebavila, se ne plasti in ne lušči. Na otip je suha in rahlo vlažna, vendar ni lepljiva. Skorja je od oranžnorumene do sive barve.

Zorenje traja najmanj 80 dni za sire s težo od 1,8 do 3,3 kg in 120 dni za sire s težo od 3,8 do 6 kg.

Obvezna je identifikacija vsakega sira. Zagotovi se z označevanjem med fazama vlivanja v model in odstranitve iz modela, in sicer z vtisnjenjem oznake v sir ali tako, da se sir opremi s kazeinsko nalepko. Slikovne oznake prikazujejo ovčjo glavo in se razlikujejo za tovarniško izdelane sire in domače sire. Pri sirih, ki ne izpolnjujejo zahtev, se ta oznaka odstrani. Planšarski siri se označujejo na poseben način.

3.3 Krma (samo za proizvode živalskega izvora) in surovine (samo za predelane proizvode)

Krma črede izvira predvsem z opredeljenega geografskega območja. Zaradi reliefa in nadmorske višine nekaterih predelov tega geografskega območja lahko določena krma izvira iz drugih geografskih območij. Oskrba (zunaj pašnikov) s krmo, ki ne izvira s tega območja, je v tržnem letu omejena na povprečno 280 kg suhe snovi na ovco. Za letno porabo, ocenjeno na skupaj 840 kg suhe snovi na ovco molznico, je delež krme z geografskega območja ocenjen na najmanj 67 %.

Osnovni obrok je sestavljen iz paše, sveže, suhe in dehidrirane krme, slame in fermentirane krme. Krma črede mora biti sestavljena na podlagi pozitivnega seznama surovin za osnovni obrok in dopolnila. Krma ne sme vsebovati transgenih proizvodov.

Ovce se pasejo najmanj 240 dni na tržno leto. V molznem obdobju, ob dnevih, ko se ne pasejo, ovce prejmejo dnevni obrok, ki vsebuje najmanj 600 gramov suhe snovi z geografskega območja.

Kar zadeva prehrano črede v molznem obdobju:

— do 31. januarja 2018 je delež fermentirane krme omejen na povprečno 1,5 kg bruto koruzne silaže in 1 kg bruto balirane trave ali travne silaže na dan na ovco,

— od 1. februarja 2018 je uporaba silaže prepovedana, delež balirane trave pa je omejen na povprečno 1 kg bruto na dan na ovco.

Ti določbi se uporabljata, če je vsebnost suhe snovi v balirani travi najmanj 70-odstotna.

Delež koncentratov v dnevnem obroku ne sme presegati povprečno 800 gramov suhe snovi na ovco. V tržnem letu je povprečni delež koncentratov na ovco omejen na 150 kg suhe snovi.

Surovine in dodatki, dovoljeni kot dopolnilo osnovnega obroka, so našteti na pozitivnem seznamu. Za večino teh surovin in dodatkov je določena najmanj 84-odstotna vsebnost suhe snovi, pri čemer se pred krmljenjem ne smejo ponovno namakati.

Zasaditev transgenih kultur je prepovedana na vseh površinah kmetijskega gospodarstva, na katerem se prideluje mleko, namenjeno predelavi v ZOP. Ta prepoved velja za vse rastlinske vrste, ki bi se lahko uporabile v krmi za živali na kmetijskem gospodarstvu, in kulture take vrste, ki bi jih lahko okužile.

„Ossau-Iraty“ se izdeluje izključno iz mleka ovc baskovsko-bearnske pasme ali pasem Manech tête noire ali Manech tête rousse.

V mlečnem letu (od 1. novembra do 31. oktobra naslednjega leta) povprečna količina mleka v čredi ne presega 300 litrov na ovco. Prireja mleka je sezonska: molzno obdobje za čredo ne sme presegati 265 dni na leto, molža pa je prepovedana septembra in oktobra.

3.4 Posebne faze proizvodnje, ki jih je treba izvajati na opredeljenem geografskem območju

Prireja ovčjega mleka, izdelava in zorenje sira potekajo na geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Dovoljeno je rezanje na kose ali na kocke, palčke, trakove, odrezke, rezine, sir pa se lahko tudi nariba. Obvezno je ohraniti del s skorjo, ki je značilna za označbo, razen pri navedenih načinih predstavitve in pri manj kot 50-gramskih kosih.

3.6 Posebna pravila za označevanje proizvoda, za katerega se uporablja registrirano ime

Ne glede na zakonsko predpisane navedbe, ki veljajo za vse sire, mora biti na etiketi vsakega sira navedeno ime označbe porekla, zapisano s črkami, ki niso več kot za tretjino manjše od največjih črk na etiketi.

Navedba „planšarski“, ki se ji lahko doda ime planinskega pašnika, se lahko uporablja samo za sire, pri katerih prireja mleka, molža, izdelava in identifikacija potekajo v planinah pod naslednjimi pogoji:

— prehrana ovc temelji na paši, dodajajo se lahko le žitna zrna, dovoljena na pozitivnem seznamu, in minerali,

— prireja mleka, molža in izdelava sira potekajo na istem mestu, v pastirski koči (cayolar, etxola ali cuyala), pri čemer to mesto ne sme biti isto kot mesto prezimovanja, in šele od datuma, navedenega na izjavi o sezonski paši,

— sir se izdeluje vsakodnevno iz surovega mleka, stiskanje pa se izvede v 24 urah od prve molže.

4. Jedrnata opredelitev geografskega območja

Geografsko območje sestavljajo občine ali deli občin

— departmaja Pyrénées-Atlantiques: — vse občine kantonov: Baïgura et Mondarrain; Biarritz; Hendaye - Côte Basque-Sud; Montagne Basque; Oloron-Sainte-Marie 1 et 2; Ouzom, Gave et Rives du Néez; Pays de Bidache, Amikuze et Ostibarre; Saint-Jean-de-Luz; Ustaritz - Vallées de Nive et Nivelle; — vse občine: Abitain, Andrein, Angaïs, Anglet, Angous, Arau-juzon, Araux, Athos-Aspis, Aubertin, Audaux, Auterrive, Autevielle-Saint-Martin-Bideren, Bardos, Barraute-Camu, Bastanès, Baudreix, Bellocq, Bénéjacq, Bérenx, Beuste, Billère, Boeil-Bezing, Bordères, Bordes, Briscous, Bugnein, Burgaronne, Cardesse, Carresse-Cassaber, Castagnède, Castetnau-Camblong, Castetbon, Castetner, Charre, Coarraze, Cuqueron, Dognen, Escos, Espiute, Gelos, Gestas, Guiche, Guinarthe-Parenties, Gurs, Hours, Igon, Jasses, Jurançon, Laà-Mondrans, Laàs, La-bastide-Villefranche, Labatmale, Lacommande, Lagos, Lahonce, Lahourcade, Lanne-plaà, Lay-Lamidou, Léren, Lestelle-Bétharram, L’Hôpital-d’Orion, Lons, Loubieng, Lucgarier, Lucq-de-Béarn, Mazères-Lezons, Méritein, Mirepeix, Monein, Montaut, Montfort, Mouguerre, Mourenx, Nabas, Narp, Navarrenx, Noguères, Ogenne-Camptort, Oraàs, Orion, Orriule, Ossenx, Ozenx-Montestrucq, Parbayse, Préchacq-Navarrenx, Rivehaute, Saint-Dos, Saint-Faust, Saint-Gladie-Arrive-Munein, Saint-Pé-de-Léren, Saint-Pierre-d’Irube, Saint-Vincent, Salies-de-Béarn, Salles-Mongiscard, Sames, Sarpourenx, Sauvelade, Sauveterre-de-Béarn, Sus, Sus-miou, Tabaille-Usquain, Viellenave-de-Navarrenx, Vielleségure in Villefranque; — deli občin: Abos, Abidos, Arbus, Argagnon, Artigueloutan, Artiguelouve, Barzun, Bayonne, Bésingrand, Biron, Bizanos, Castétis, Denguin, Es-poey, Gomer, Idron, Lacq, Labastide-Cézeracq, Lagor, Lahontan, Laroin, Lée, Lescar, Livron, Maslacq, Mont, Nousty, Orthez, Os-Marsillon, Ousse, Pardies, Pau, Poey-de-Lescar, Pontacq, Sauvagnon, Serres-Castet, Siros, Soumoulou, Tarsacq, Urcuit, Urt in Uzein. Načrti za te občine so na voljo v mestni hiši;

— departmaja Hautes-Pyrénées, ki mejijo na departma Pyrénées-Atlantiques: Arbéost, Arrens-Marsous in Ferrières.

5. Povezava z geografskim območjem

Posebnosti geografskega območja

Območje označbe obsega baskovsko in bearnsko gorovje in njegovo vznožje.

Naravne razmere na geografskem območju, njegovo oceansko podnebje z rednimi in obilnimi padavinami (najmanj 1 200 in do 1 800 mm/leto) ter razmeroma majhnimi temperaturnimi nihanji so ugodne za travinje in s tem za rejo ovc za mleko. Prav tako se je kmetijstvo zaradi reliefa, hribčkov, nizkega gorovja in sredogorja ter nadmorske višine usmerilo v živinorejo, predvsem ekstenzivno.

Pasme ovc, ki se uporabljajo za prirejo mleka, so tradicionalne. To sta lokalni pasmi Manech tête noire in Manech tête rousse ter baskovsko-bearnska pasma, ki so še posebno prilagojene razmeram na geografskem območju: prehrani na osnovi trave in sena, zelo deževnemu podnebju, ki mu kljubujejo zaradi svojega „neprepustnega“ volnenega kožuha. Pasejo se vse dni, tudi pozimi, razen v primeru snega ali izjemnih razmer; prilagojene so sezonski selitvi na primerna pašna območja, ki se izvaja pri treh četrtinah čred. Te lokalne pasme dajejo mleko samo pozimi, spomladi in na začetku poletja.

Metoda pridobivanja je prilagojena tej sezonski prireji: zato sta molža in izdelava sira septembra in oktobra prepovedani.

Mleko ovc z geografskega območja je še posebno bogato; tako metoda pridobivanja zagotavlja povprečje uporabne suhe snovi (maščobe + beljakovine), ki presega 110 gramov na liter mleka.

Postopki in parametri izdelave so prilagojeni tej bogatosti mleka. Tako je testo sira v trenutku, ko se prenese v klet, primerno za spremembe, lipolizo in proteolizo, ki potekata med zorenjem.

Postopki, ki jih med zorenjem izvajajo gospodarski subjekti (obračanje, ščetkanje, prepoved vseh protiglivičnih sredstev), prispevajo k temu, da se površinska flora preoblikuje v različne koristne flore, ki zagotovijo razvoj arome.

Posebnosti proizvoda

„Ossau-Iraty“ je sir iz ovčjega mleka z rahlo stiskanim testom, cilindrične oblike z ravnim ali rahlo izbočenim obodom. Njegova skorja je trda, debela nekaj milimetrov, njegova barva sega od oranžnorumene do sive. „Ossau-Iraty“ tehta najmanj 1,8 kilograma, kar omogoča dolgo zorenje, najmanj od 80 do 120 dni, odvisno od velikosti sira.

Testo je od slonokoščene do jantarjevo kremne barve, ki je odvisna od zorenja. Njegova tekstura je gladka, čvrsta, se topi v ustih in sega od kremaste do trde. V njem so lahko drobne luknjice.

Vonj je subtilen, včasih spominja na cvetice ali sadje. Okus je uravnotežen med zaznavanjem rahle kislosti in maščobe; je intenziven, ne pretirano slan, pogosto se začutita lešnikova in sadna aroma.

Vzročna povezava med geografskim območjem in kakovostjo ali značilnostmi proizvoda

Geografsko območje obsega baskovsko in bearnsko gorovje in njegovo vznožje, ki ju večinoma prekrivajo naravni ali začasni travniki, bodisi planinski pašniki, kamor se vsako poletje preseli večina čred, ali travniki na kmetijskih gospodarstvih, na katerih rejci dajejo prednost pridelavi krme za pašo in seno.

Ta rastlinska odeja omogoča pridelavo krme z geografskega območja, ki jo sestavljajo predvsem seno, otava in paša na pašnikih z različnimi rastlinskimi vrstami.

Ti krmni viri se izkoriščajo za rejo ovc izključno lokalnih pasem (pasem Manech tête noire in Manech tête rousse ter baskovsko-bearnske pasme).

Uporaba teh lokalnih pasem, prehrana, ki temelji na paši in uživanju sena, ter pogoji reje, ki omejujejo intenzifikacijo, omogočajo prirejo mleka, odličnega za izdelavo sira.

Ovčji sir se v zahodnem delu Pirenejev izdeluje že najmanj od srednjega veka. Spolovinarske pogodbe iz 14. stoletja in notarsko overjeni dokumenti iz začetka 15. stoletja potrjujejo izdelavo ovčjega sira v regiji.

Zaradi težkih pogojev transporta med planinskimi pašniki v visokogorju in dolinami so pastirji zelo hitro začeli mleko na kraju samem predelovati v sir, ki so ga lahko prenesli v doline in ga tam prodajali.

„Ossau-Iraty“ spada v kategorijo sirov s „stiskanim nekuhanim testom“: zaradi svoje teže več kilogramov, stiskanega testa, oblike in dolgega zorenja, zaradi katerega dobi razmeroma trdo skorjo, je proizvod, ki izpolnjuje ta cilj preprostega transporta. Ker je primeren za shranjevanje, sta imela pastir in njegova družina vse leto zagotovljen vir beljakovin.

Čeprav je danes transport lažji, se je tradicija dolgega zorenja ohranila. Lastnosti sira z različnimi aromami izhajajo iz vseh teh prilagojenih postopkov izdelave, zlasti dolgega zorenja sira.

Sklic na objavo specifikacije

(drugi pododstavek člena 6(1) te uredbe)

https://info.agriculture.gouv.fr/gedei/site/bo-agri/document_administratif-f4d1060d-6774-4b84-9770-8bf826b9e892/telechargement

(1) UL L 343, 14.12.2012, str. 1.